[{"text_idx": "#000000", "text": "Ni, y tri a'r ci"}, {"text_idx": "#000001", "text": "Gall magu plant bach fod yn waith caled ond mae'n rhoi cymaint o foddhad ar yr un pryd. Mae'r actor Rhys ap William a'i wraig Lucy wedi cael tri o blant mewn cwta 19 mis, ac yn ein diweddara' o erthyglau ar Cymru Fyw sy'n edrych ar fywyd teuluol, mae Rhys yn rhannu profiadau ei deulu..."}, {"text_idx": "#000005", "text": "Cwrddodd Lucy a fi yn 2012 a phriodi yn 2013. Daeth Magi'r ferch i'r byd yn 2014 a ganwyd yr efeilliaid, Esme a Henri yn 2015, felly ma'r bedair blynedd dwetha' wedi bod yn brysur iawn!\""}, {"text_idx": "#000006", "text": "Ma' bywyd wedi newid yn anhygoel i ni'n dau. Ro'n ni'n eitha annibynnol, a nawr ma' tri o blant bach yn dibynnu arnon ni. Ma' cael tri o blant o dan 19 mis yn eitha' boncyrs ac ma' diwrnod cyffredin gyda'r tri yn gallu bod yn waith caled, yn enwedig os ydych chi ar eich pen eich hunan. Ma'n rhaid cyfadde' bod Lucy 'di 'neud hyn yn fwy na fi, ac ma' hi yn 'neud yn anhygoel o dda."}, {"text_idx": "#000007", "text": "Dihuno, bwydo, newid cewyn, bwydo, cysgu, llefen (fi nid y plant) newid cewyn, bwydo, gwely... dyna drefn y dydd. Trial neud digon gyda Magi, sy'n 19 mis oed a rhoi sylw i Esme a Henri yr efeilliaid bach. Mynd a\u0302 Billie'r ci am dro, heb so\u0302n am fwyta a thrio cael sgwrs gall gyda'n gilydd. Ma' Magi'n mynd i cre\u0301che am dri diwrnod yr wythnos, sy'n rhoi bach o hoe i ni gyd."}, {"text_idx": "#000008", "text": "Ond cwsg? Beth yw hwnna? Ni mor lwcus bod Magi'n cysgu drwy'r nos neu mi fydde bywyd yn hunllefus! Mae bwydo a newid dau fabi yn cymryd awr, ac maen nhw'n deffro bob tair i bedair awr."}, {"text_idx": "#000009", "text": "Disgrifiad o\u2019r llun, Rhys, y plant a'r ci... mae ei ddwylo'n go llawn!"}, {"text_idx": "#000010", "text": "Mae double buggy gyda ni a sling neu buggy bach i Magi, bysai'n haws i brynu lori! Mi fydd rhaid newid y car hefyd, bws mini amdani! Mae gadael y ty\u0302 yn cymryd cynllunio ac amser. Dydy gadael i fynd i'r siop gornel ddim cweit fel odd e, ma' hynny'n sicr, a rydyn ni wedi mynd yn syth adre' ar o\u0302l cyrraedd y siopau hefyd ar sawl achlysur!"}, {"text_idx": "#000011", "text": "Ma' bywyd yn galed ar hyn o bryd, ond ma' cael y tri yn agos at ei gilydd yn siw\u0302r o 'neud pethe'n haws gydag amser. Bydd y tri yn ffrindiau gobeithio ac yn chwarae gyda'i gilydd. Yn rhoi bach o amser i ni gael paned o de neu wydred o prosecco."}, {"text_idx": "#000014", "text": "Mae Lucy'n ymdopi'n arbennig o dda. Sut mae hi'n 'neud e sai'n siwr! Ma' bywyd yn gallu bod yn anodd ac yn ddi-drefn a dweud y lleia' yn enwedig pan ma'r tri plentyn angen sylw ar yr un pryd, ond wedyn ma' cyfnodau anhygoel yn neud i ni anghofio'r amseroedd caled ac ma' pethe'n dod yn fwy normal eto."}, {"text_idx": "#000015", "text": "Rhaid gweithio fel ti\u0302m. Ti\u0302m Jones. Ma' gyda ni dri o blant iach, gorjys, llawn hwyl, sydd yn gwneud i ni wenu bob dydd. Ni mor lwcus ac mae'n rhaid i ni gofio hynny. Ond dim mwy o blant pli\u0302s!"}, {"text_idx": "#000023", "text": "3 llun: Lluniau pwysicaf Rakie Ayola"}]